Românii au ales stațiunile montane pentru petrecerea Sărbătorilor de Paște. Litoralul şi Delta Dunării, următoarele pe listă.
Destinaţiile preferate de români pentru vacanţa de Paşte au fost cele în staţiunile montane.
Românii au ales stațiunile montane pentru petrecerea Sărbătorilor de Paște/Foto: Discover Bucovina - Facebook
Românii au ales în acest an, pentru petrecerea Sărbătorilor de Paşte, destinaţii din zonele de munte ale ţării.
Printre destinațiile preferate de români pentru vacanța de Paște, pe primul loc s-a aflat Băile Felix, urmată de Bucovina și Valea Prahovei pentru zona de munte-balneo-rural, Mamaia, Vama Veche și Costinești pentru litoral și Sulina, Băltenii de Sus și Crișan pentru Delta Dunării. În același timp Brașov, Timișoara și Sibiu sunt printre favoritele românilor pentru city break-uri, târgurile de Paște sporind interesul pentru aceste destinații, potrivit datelor oferite de un touroperator.
În proporție de aproape 50% turiștii au rezervat la hoteluri de 4 și 5 stele cu numeroase facilități și servicii incluse. Unitățile de cazare cu ape termale și facilități pentru turismul de sănătate au fost preferate de seniori, în timp ce destinațiile rurale, cât mai aproape de natură, au constituit un bun prilej pentru familii să experimenteze turismul tradițional, participând la obiceiurile locale.
Creştere pentru segmentul munte-balneo și city break
Față de anul trecut s-a remarcat o ușoară creștere de 5% a vânzărilor de Paște pentru segmentul munte-balneo și city break, procentul de rezervare fiind în medie de 70 - 85% în funcție de destinație. Au fost unități de cazare în Bucovina sau Maramureș unde gradul de rezervare a fost de 100%. Pe litoral s-a înregistrat ușoară scădere față de anul trecut, iar gradul de rezervare în Mamaia, Mamaia Nord, Eforie Nord, Costinești și Vama Veche nu a depășit 60% din totalul locurilor de cazare. La acest lucru a contribuit vacanța prelungită cu puntea dintre cele două sărbători și vremea extrem de capricioasă la începutul intervalului, cu ploi și temperaturi scăzute, dar și faptul că nu toate unitățile de cazare au fost deschise. Delta Dunării s-a bucurat de un interes major pentru vacanța de Paște, cât mai aproape de natură și de specificul unic al Rezervației Biosferei, vânzările crescând în medie cu 15% față de anul trecut. Rezervările last minute au fost preferate de către turiștii indeciși sau în așteptare de reduceri pe ultima sută de metri.
„Practic, o dată cu minivacanța dublă, de 1 Mai – Paște, a început sezonul turistic estival 2024. Turiștii merg în România, în tot mai multe localități turistice care s-au dezvoltat în ultimii ani. Fie sunt fideli stațiunilor în care merg de ani de zile, fie vânează noutățile care apar an de an, hoteluri, restaurante sau centre spa noi, festivaluri, sau atracții interesante de agrement. Litoralul e meteo dependent de vremea frumoasă”, a declarat Preşedintele touroperatorului.
Tarife de până la 5.000 lei/cameră la hotel de 5 stele
Tarifele au început de la 475 lei/cameră pentru 3 nopți la un hotel de 3 stele, fără servicii de masă pe litoral și au ajuns până la 5.000 lei/cameră pentru 3 nopți la un hotel de 5 stele din Băile Felix cu toate mesele incluse, pachet de băuturi, acces la Aquapark și programe artistice live.
Durata medie a sejurului față de perioada similară a anului trecut, a crescut de la 2,7 la 3,4 nopți datorită celor 6 zile libere acordate bugetarilor și a vacanței școlare, sporind dorința de a călători prin puntea creată între cele două sărbători.
Românii au revenit din vacanţa de Paşte
Anul acesta, românii au avut parte de o minivacanţă între ziua de 1 mai şi Paşte. Zilele libere au început din 1 mai şi s-au încheiat pe 6 mai. Aceştia au avut, așadar liber pe 1 mai, de Ziua Muncii, 2 mai – a fost creată punte între zilele libere, 3 mai – Vinerea Mare, 4 mai – Sâmbăta Mare, 5 Mai – Paștele – 6 mai – A doua zi de Paște.
Citiți monitorulcj.ro și pe Google News
CITEȘTE ȘI: